Il-Ministru tal-Finanzi Edward Scicluna qal li din is-sena l-Gvern mistenni jżomm mal-mira li l-iżbilanc fil-finanzi tiegħu jinzel ghal 2.1 fil-mija – 0.7 fil-mija anqas mis-sena li għaddiet. Il-Ministru Scicluna qal dan waqt business breakfast dwar id-dokument ta’ qabel il-budget ‘Noholqu Opportunitajiet mhux Dipendenzi’ u li għalih attendew rappreżentanti ta’ korpi kostitwiti u membri tas-soċjeta’ ċivili. L-istampa ekonomika li pinġa l-Ministru tal-Finanzi hi waħda b’aktar nies jaħdmu, b’anqas nies qiegħda, bis-settur privat iservi bħala l-mutur u bil-Gvern jonfoq aktar fuq l-edukazzjoni u s-saħħa. Madanakollu hu fisser ruħu mhux kuntent bir-rata ta’ parteċipazzjoni fis-suq tax-xogħol u sostna li għad hemm lok għal titjib. Huwa għalhekk li fil-budget 2015 il-Gvern mistenni jintroduci aktar skemi maħsuba biex jonqsu n-nies li qed jirreġistraw għax ikun aktar jaqblilhom li jaħdmu. Dwar it-tnaqqis fl-esportazzjoni, il-Ministru tal-Finanzi qal li l-agħar issa jidher li għadda u kollox jindika li s-sitwazzjoni se tibda titjieb bil-mod il-mod. Il-Professur Scicluna tkellem ukoll dwar ir-riforma fil-pensjonijiet u ħabbar li qed issir evalwazzjoni ġdida u aktar xjentifika tal-mudell li kien qed jintuża biex fuqu jsir it-tbassir għall-20 jew it-30 sena li ġejjin. Il-Gvern ikkummissjona esperti tal-Bank Dinji sabiex janalizza l-mudell oriġinali ghax ma kienx jiehu inkunsiderazzjoni z-zieda fit-tkabbir ekonomiku, fil-participazzjoni tan-nisa fis-suq tax-xoghol u iz-zieda fil-popolazzjoni Maltija. Il-korpi kostitwiti qajmu diversi punti, fosthom dwar  l-aċċessibilità ta’ Għawdex, l-importanza tal-ambjent, dwar l-introduzzjoni dwar iċ-ċhild care bla ħlas u l-effett li din ħalliet fis-suq tax-xogħol, dwar it-taxxa tar-reġistrazzjoni fuq il-karozzi, kif ukoll dwar l-eko-kontribuzzjoni li l-Ministru Scicluna sostna l-impenn tal-Gvern li titneħħa.